India won three match series beating Srilanka with 2-1 points
3 మ్యాచ్‌ల టీ20 సిరీస్ గెలిచిన భారత్
టీ20 ఇంటర్నేషనల్స్‌లో ఆసీస్ పై 3-0 తేడాతో ఘన విజయం సాధించి వరల్డ్ టాప్ ర్యాంక్ సొంతం చేసుకున్న భారత క్రికెట్ జట్టు
| Updated:
Feb 14, 2016, 11:13PM IST
టీ20 ఇంటర్నేషనల్స్‌లో ఆసీస్ పై 3-0 తేడాతో ఘన విజయం సాధించిన అనంతరం వరల్డ్ టాప్ ర్యాంక్ సొంతం చేసుకున్న భారత క్రికెట్ జట్టు ఆ దండయాత్రని శ్రీలంకపై కూడా అలాగే కొనసాగించి తన నెంబర్ 1 స్థానాన్ని పదిలపర్చుకుంది. ఆదివారం విశాఖపట్నంలోని ఏసీఏ-వీడీసీఏ స్టేడియంలో జరిగిన మూడవ(చివరి) టీ20 మ్యాచ్‌లో 9 వికెట్ల తేడాతో లంకని ఓడించి 3 మ్యాచ్‌ల సిరీస్ కైవసం చేసుకుంది భారత్. టాస్ గెలిచి ఫీల్డింగ్ ఎంచుకున్న టీమిండియా జట్టు బౌలింగ్ పరంగా లంక ఆటగాళ్లని కట్టడి చేయడంలో పైచేయి సాధించింది. దీంతో టీమిండియా స్పిన్నర్ల ధాటికి తట్టుకోలేకపోయిన లంక ఆటగాళ్లు కేవలం 82 పరుగులకే ఆలౌట్ అయ్యారు. అనంతరం 83 పరుగుల స్వల్ప లక్ష్యంతో బరిలోకి దిగిన భారత్ ఈ మ్యాచ్‌ని ఈజీగానే గెలిచింది. తొలుత బ్యాటింగ్‌కి దిగిన రోహిత్ శర్మ 13 పరుగులకే వెనుదిరిగినా తర్వాత శిఖర్ దావన్ ఐదు ఫోర్లు, ఒక సిక్స్ బాది స్కోరుని పరుగులెత్తించాడు. ధావన్ సాధించిన 46 పరుగులకితోడు అజింక్య రహానే చేసిన 22 పరుగులు ఈ మ్యాచ్‌ని సునాయసంగానే విజయం వైపు నడిపించాయి. 14వ ఓవర్లో ధావన్ సాధించిన ఓ ఫోర్, మరో సిక్స్‌తో టీమిండియా మ్యాచ్ గెలిచి ఈ సిరీస్‌ని సొంతం చేసుకుంది. ఈ మ్యాచ్ విజయంలో లంక ఆటగాళ్లని కట్టడి చేయడంలో సక్సెస్ అయిన బౌలర్లదే కీలకపాత్రగా మారింది. భారత బౌలర్లు అశ్విన్ 4 వికెట్లు తీసుకోగా సురేష్ రైనా రెండు వికెట్లు, జడేజా, నెహ్రా, బుమ్రాలకి చెరో వికెట్ లభించింది. 4 వికెట్లు పడగొట్టి లంకని బెంబేలెత్తించిన అశ్విన్‌కి మ్యాన్ ఆఫ్ ది మ్యాచ్‌తోపాటు మ్యాన్ ఆఫ్ ది సిరీస్ సైతం వరించింది. ఇక తర్వాతి షెడ్యూల్స్ విషయానికొస్తే, ఈ నెల 24 నుంచి జరగనున్న టీ20 ఆసియా కప్ కోసం భారత జట్టు బంగ్లాదేశ్‌లో పర్యటించనుంది.